Rahvas soovib Pöide kiriku juurde kiirusepiirangut - Maakond - Saarte Hääl
Rahvas soovib Pöide kiriku juurde kiirusepiirangut
16. jaanuar 2020, 0:21
Oti ja Pöide küla elanikud soovivad, et suurelt maanteelt Pöide kiriku juurde viivale teele paigaldataks 50 km/h kiirusepiirangu märk.
Põhjuseks mure külalaste pärast, kes kodutänaval liikudes võivad kihutavatele autodele ette jääda. Külateed pidi sõidavad aina populaarsemaks muutuva kiriku juurde turistid ja palju kasutatakse ka sealsamas asuvat Pöide terviserada.
Saaremaa vallavalitsusele saadetud vastavasisulisel kirjal on 13 allkirja. Oti külavanem Õnne Sööt kinnitas probleemi tõsidust. Teel kihutatakse 90 km/h, adumata, et see on siiski külavahetee. Kuigi seal asulamärki ei ole, teavad kohalikud Söödi sõnul, et sellel teel liigub lapsi ja võtavad ise kiiruse maha.
Saaremaa vallavalitsuse majandus- ja haldusosakonna juht Mikk Tuisk ütles, et külaelanike avaldus läheb liikluskomisjoni arutamiseks. Ta lisas, et tema isiklikult ei näe küll põhjust, miks ei võiks sinna piirangumärki panna.